'छठा तहखाना खुला तो तबाही मच जाएगी'  
ज्योतिषियों ने कहा है कि अगर पद्मनाभस्वामी मंदिर का छठा तहखाना खोला गया तो भगवान का गुस्सा झेलना पड़ सकता है, जो मौत और तबाही के रूप में सामने आएगा।
केरल के पद्मनाभस्वामी मंदिर में कई दिनों तक माथापच्ची करने के बाद ज्योतिषियों ने कहा है कि अगर मंदिर का छठा तहखाना खोला गया तो भगवान का गुस्सा झेलना पड़ सकता है, जो मौत और तबाही के रूप में सामने आएगा।  ज्योतिषियों का तर्क है कि छठा तहखाना भगवान विष्णु के आसन के नीचे हैं। ऐसे में उसे खोलना भगवान की इच्छा के खिलाफ होगा। इसे खोलने से जो तबाही आएगी वह सिर्फ मंदिर या दरवाजा खुलवाने वालों तक सीमित नहीं रहेगी, बल्कि इससे जुड़े लोगों के परिवारों को भी खामियाजा भुगतना पड़ेगा।  फिलहाल सुप्रीम कोर्ट ने आखिरी तहखाने को खोलने पर रोक लगा रखी है। साथ ही कोर्ट ने अब तक खोले गए पांच तहखानों से मिले खजाने को सुरक्षित रखने के लिए पांच सदस्यों की एक कमेटी बनाई है। ये कमेटी ये पता लगा रही है कि अब तक मिले खजाने की कीमत क्या है। वैसे ऐसी अटकलें लगाई जा रही हैं कि इनकी कीमत एक लाख करोड़ रुपये से भी ज्यादा है।